《题徐原父推篷图》
明代·李昱

忆昔西湖湖上路，梅花雪后开无数。总宜船子坐推篷，偷眼看花索诗句。

在上不见琼瑶痕，在下不见莓苔根。横梢半截露春色，繁花烂熳如儿孙。

玉龙槎枒卧清晓，老干新条抽未了。昆冈玉碎春风来，吹香扑鼻知多少。

天上归来十五年，湖光寂寞真堪怜。金樽檀板查无迹，但见落日之渔船。

徐君写梅夺造化，白璧黄金满高价。昔日少年今白头，叹惜人间空见画。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。